Ola Elvestuen

Ola Elvestuen (født 9. oktober 1967, Vestre Toten) er en norsk politiker og stortingsrepresentant (V). Han var fra januar 2018 til januar 2020 Norges klima- og miljøminister i Erna Solbergs regjering. Han har vært nestleder i Venstre fra 2008 til 2020 og innvalgt på Stortinget fra Oslo siden 2013, etter å ha vært vararepresentant siden 2001. Elvestuen var byråd for miljø og samferdsel i Oslo fra oktober 2011 til september 2013, og leder i Oslo bystyres komité for byutvikling i årene 2003–2011.


== Biografi ==
Elvestuen studerte i årene 1989–1994 til cand.mag. ved Universitetet i Oslo, med sosialantropologi, mellomfag i statsvitenskap og historie. Han har også gjennomført sjefskurset ved Forsvarets høgskole. Før han ble organisatorisk ansatt i Venstre, arbeidet han som bartender, fotomodell, selger, gartnerassistent og bygningsarbeider.

Ola Elvestuen ble valgt som leder for St. Hanshaugen-Ullevål Venstre i 1995. Senere ble han leder i Oslo Venstre 2000–2008. I hans ledertid ble medlemstallet i Oslo-laget mer enn doblet, og Venstre opplevde sine beste valgresultater i Oslo med 9,3% oppslutning ved stortingsvalget i 2005, og 8,7% ved bystyrevalget to år senere. På landsmøtet i 2008 ble han valgt til 2. nestleder i Venstres hovedorganisasjon. Som nestleder har han særlig markert seg som en ivrig talsmann for utbygging av jernbanen. Våren 2012 ble han 1. nestleder i Venstre.
Elvestuen var gruppeleder for Venstre i Oslo bystyre 2003–2011. I samme periode var han leder for bystyrets komité for byutvikling. Som bystyrepolitiker gjorde han seg særlig bemerket med sitt engasjement for kollektivtrafikk, vern av grøntområder, kulturminnevern og rusomsorg. 
Han har markert seg som en pådriver for utbyggingen av Fjordbyen, selv om han stemte mot de omstridte Barcode-byggene og ønsket en lavere utnyttelse av arealet i den nye bydelen. I 2005 lanserte han ideen om å legge Munchmuseet til Bjørvika. Den gang stod Venstre alene om dette alternativet i bystyret, som ble vedtatt med bredt flertall tre år senere.Ved kommunestyrevalget i 2011 beholdt Venstre sine fem representanter i bystyret med 8,2 % av stemmene og ble dermed byens tredje største parti. Etter forhandlinger med Høyre og Kristelig Folkeparti gikk Venstre inn i byrådet i oktober 2011. Ola Elvestuen ble da byrådets nestleder og byråd for miljø og samferdsel. Som byråd hadde han blant annet ansvaret for å forhandle frem ny enighet om Oslopakke 3, som innebar en økning av midler til kollektivtiltak til 60 % av bompengeinntekter på totalt 73,5 milliarder 2013-kroner. Avtalen bidrar til finansiering av blant annet Lørenbanen, Fornebubanen, bane til A-hus, nye trikker og oppgradert trikkenett i Oslo.
Ved stortingsvalget i 2013 fikk Venstre 8,2 prosent av stemmene i Oslo og fikk inn både førstekandidat Trine Skei Grande og Ola Elvestuen, som var partiets andrekandidat. Han innehadde vervet som leder i Stortingets miljø- og energikomite 2013–2017. 17. januar 2018 ble han utnevnt til Norges klima- og miljøminister. Han er bror til Per Elvestuen, mangeårig karikaturtegner i Dagens Næringsliv.


== Stortingskomiteer ==
Ola Elvestuen er innvalgt på Stortinget for Oslo siden 2013 og var vararepresentant mellom 2001 og 2013. 

2021–2025: Medlem av Energi- og miljøkomiteen
2020–2021: Medlem av Finanskomiteen
2020–2020: Medlem av Utenriks- og forsvarskomiteen
2013–2018: Leder av Energi- og miljøkomiteenI perioden 2013 til 2018 var Elvestuen Venstres parlamentariske nestleder, noe han også igjen ble fra 2020 til 2021.


== Regjering ==
Ola Elvestuen var en av tre statsråder fra Venstre da partiet gikk inn i Erna Solberg regjering i januar 2018. I 2020 gikk han av, slik at hverken Elvestuen, som er 1. nestleder i Venstre, eller Terje Breivik, som er 2. nestleder i Venstre, sitter i regjering, til tross for at Venstre økte til fire statsråder etter Fremskrittspartets uttreden. 

2018 – 2020: Klima- og miljøminister i Klima- og miljødepartementet


== Æresbevisninger ==
I 2014 fikk en nyoppdaget snyltevepsart navnet Aphelinus elvestueni til ære for byråden.


== Referanser ==


== Eksterne lenker ==
(en) Ola Elvestuen – kategori av bilder, video eller lyd på Commons 
(no) Ola Elvestuen hos Stortinget 
(no) Ola Elvestuen hos Norsk senter for forskningsdata 
(no) Venstres offisielle side om Ola Elvestuen